OKRESNÁ PROKURATÚRA ŽILINA 
Moyzesova 20, 011 56 Žilina 1

Číslo: 3 Pv 24/16/5511	Žilina 24.05.2016 
EEČ: 2-43-161-2016

U Z N E S E N I E

Trestná vec:	obv. XXXXX 
Trestný čin:	Prečin Sprenevera podľa § 213 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov 
Rozhodol: 	prokurátorka Okresnej prokuratúry Žilina 
Podľa § 215 odsek 1 písmeno d (§ 9 odsek 1 písmeno f) Trestného poriadku zastavujem trestné stíhanie obvineného:  
XXXXX
dátum narodenia: XXXXX
miesto narodenia: XXXXX 
trvalé bydlisko: XXXXX
väzba: nie
ktorý je trestne stíhaný pre trestný čin:
- Prečin Sprenevera podľa § 213 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov 

na tom skutkovom základe, že:
dňa 24.10.2014 v XXXXX XXXXX zveril svoje os. mot. vozidlo zn. KIA Shuma II, rok výr. XXXXX ev. č. XXXXX XXXXX VIN: XXXXX striebornej metalízy svojmu bratovi XXXXX, pričom v uvedený deň uzatvorili i kúpnu zmluvu na uvedené vozidlo s tým, že XXXXX mal svojmu bratovi XXXXX zaplatiť za vozidlo kúpnu cenu vo výške 800,- € v pravidelných mesačných splátkach, pričom vlastníctvo k vozidlu by na XXXXX prešlo až po zaplatení poslednej mesačnej splátky, pričom XXXXX za vozidlo zaplatil pri podpise zmluvy 100,- € a v mesiaci november 2014 ďalších 50,- €, následne bez vedomia brata XXXXX uvedené vozidlo začiatkom mesiaca apríl 2015 predal XXXXX, bytom XXXXX XXXXX XXXXX XXXXX XXXXX za sumu 100,- €, hoci nebol vlastníkom vozidla a toto mal len zverené, čím XXXXX spôsobil škodu vo výške 500,- €, čo bola hodnota vozidla v čase jeho predaja XXXXX,  
lebo trestné stíhanie je neprípustné, pretože je trestné stíhanie podmienené súhlasom poškodeného a nebol súhlas daný alebo bol vzatý späť.  
 
Odôvodnenie:
Na základe trestného oznámenia XXXXX vyšetrovateľ OR PZ, OKP XXXXX uznesením ČVS:ORP-1202/3-VYS-ZA-2015  zo dňa 06.01.2016 podľa § 199 ods. 1 Tr. por. začal trestné stíhanie a súčasne podľa § 206 ods. 1 Tr. por. vzniesol  obvinenie XXXXX, t.č. vo výkone trestu odňatia slobody v inej trestnej veci pre prečin sprenevery podľa § 213 ods. 1 Tr. zák. na skutkovom základe uvedenom vo výrokovej časti tohto uznesenia. 

	Dňa 18.04.2016 bol k predmetu obvinenia vypočutý obv. XXXXX, ktorý sa k veci odmietol bližšie vyjadriť, keď uviedol len toľko, že po prepustení z výkonu trestu začne pracovať a spôsobenú škodu sa bude snažiť bratovi XXXXX nahradiť.

	Dňa 20.04.2016 bol v procesnom postavení svedka – poškodeného vypočutý XXXXX, brat obvineného, ktorý po poučení podľa § 211 ods. 1 Tr. por. a § 212 ods. 2 Tr. por. nedal súhlas na trestné stíhanie svojho brata XXXXX a tento súhlas, i keď ho predtým udelil, vzal späť.
		
Podľa § 211 ods. 1 Tr. por. trestné stíhanie pre trestný čin sprenevery podľa § 213 Tr. zák. proti tomu, kto je vo vzťahu k poškodenému osobou, voči ktorej by mal poškodený ako svedok právo odoprieť výpoveď, možno začať a v už začatom trestnom stíhaní pokračovať iba so súhlasom poškodeného.

Podľa § 130 ods. 1 Tr. por. (prvá veta) právo odoprieť výpoveď ako svedok má príbuzný obvineného v priamom rade, jeho súrodenec, osvojiteľ, osvojenec, manžel a druh.
 
Podľa § 212 ods. 1 Tr. por. poškodený oznámi prejav vôle podľa § 211 ods. 1 Tr. por. prokurátorovi alebo policajtovi písomne alebo ústne do zápisnice.

Podľa § 212 ods. 2 Tr. por. súhlas s trestným stíhaním môže poškodený výslovným vyhlásením vziať kedykoľvek späť a to až dovtedy, kým sa odvolací súd odoberie na záverečnú poradu.

Podľa § 215 ods. 1 písm. d/ Tr. por. prokurátor zastaví trestné stíhanie, ak je trestné stíhanie neprípustné podľa § 9 Tr. por..

Podľa § 9 ods. 1 písm. f/ Tr. por. trestné stíhanie nemožno začať, a ak už bolo začaté, nemožno v ňom pokračovať a musí byť zastavené, ak je trestné stíhanie podmienené súhlasom poškodeného a súhlas nebol daný alebo bol vzatý späť.
 
Preto bolo potrebné rozhodnúť tak, ako je uvedené vo výrokovej časti tohto uznesenia.  
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. 

JUDr. Karin Demčáková 
prokurátorka